Stinus Lindgreen (RV), 2025-04-25:
Tak, formand.
Ja, det er jo svært at bevare det dårlige humør.
Solen skinner, det er forår, weekenden står for døren, og jeg har virkelig set frem til at behandle netop det her lovforslag.
Og jeg er ikke alene, for jeg bemærkede i morges, da jeg hørte P1, at det her lovforslag blev nævnt i radioavisen.
Det er altså langtfra alle lovforslag, vi behandler her i salen, der har den ære.
Det er et lovforslag med mange elementer, som bestemt ikke er kedeligt, selv om Socialdemokratiets ordfører sagde det tidligere.
Det kan virke en anelse teknisk, men det vil have store positive konsekvenser for patientbehandlingen, for forskningen og for vores sundhedsvæsen bredt set.
Der er nemlig en række elementer i den nuværende lovgivning, der skaber helt unødvendige barrierer, eller som ikke tager højde for de mange nye muligheder, vi har i dag i forhold til data, analysemetoder og behandlinger, ganske simpelt fordi de ikke eksisterede, dengang loven blev udformet.
Med det her lovforslag bliver der taget en række skridt i den i vores øjne helt rigtige retning.
Igennem en årrække har der været gentagne diskussioner om, at vi i Danmark har fantastiske sundhedsdata af kæmpe værdi for patienterne, men at vi ikke formår at bruge dem optimalt.
Et element, der har været diskuteret talrige gange, er adgang til data, og nu får vi endelig etableret Ét Kontaktpunkt for sekundær anvendelse af sundhedsdata.
Det er, hvis jeg må sige det, på tide.
Det vil gøre det langt mere transparent og lettere for forskere og virksomheder at vide, hvor de skal gå hen for at få adgang til data, så der kan blive skabt ny viden af værdi på baggrund af de informationer, der ligger i databaserne.
Det er vigtigt at understrege, at »lettere« ikke betyder, at der slækkes på kravene til de etiske godkendelser, men blot, at det bliver lettere at finde ud af, hvor man skal gå hen for at bede om lov.
Det er til fordel for alle.
Lovforslaget sikrer også endnu bedre rammer for at udvikle nye og innovative løsninger.
Det bliver nu muligt at anvende data langt bedre i forskningen, så der kan skabes nye og bedre behandlinger.
Det vil blive muligt at anvende nye metoder til at analysere data – kunstig intelligens bliver eksempelvis nævnt – så man kan uddrage mest mulig viden til gavn for os alle.
Det vil også være muligt at anvende sundhedsdata til beslutningsstøtte i patientbehandlingen, og samtidig laves der fornuftige ændringer i forhold til indberetninger til komitésystemet.
Det er naturligvis vigtigt, som flere ordførere også har været inde på, at vi bevarer den høje grad af tillid fra borgere og patienter, så der ikke slækkes på kravene til samtykke og information om deltagelse.
Erfaringen er dog, at de fleste patienter gerne vil have, at deres data bliver brugt til udvikling af bedre behandlinger.
Hvis du har afgivet eksempelvis vævsprøver, har du også en mere eller mindre begrundet forventning om, at de rent faktisk bliver brugt til noget.
Andet ville også være uetisk, da det ikke er uden risici.
Derfor er det vigtigt med et system, der både sikrer den enkeltes selvbestemmelse ligesom i dag og gør det mere smidigt at få adgang til data.
Jeg noterer mig, at der i lovforslaget står, at der skal arbejdes på en it-løsning, hvor borgere kan få oplyst, hvilke formål deres sundhedsdata bliver brugt til.
Det vil være et rigtig vigtigt skridt, som jeg vil følge med stor interesse.
Det her er alt sammen gode tiltag, så tak til ministeren, og tak til alle de gode folk i ministeriet, der har arbejdet med lovforslaget.
Jeg kan nævne igen, at jeg bakker op om deling af lovforslaget, hvis der er nogen, der ønsker det.
Der skabes bedre retligt grundlag for overvågning af ordination af antipsykotiske lægemidler til patienter med demens.
Jeg synes, at SF's ordfører havde nogle rigtig gode kommentarer til den del af lovforslaget.
Vi gør det muligt, at medarbejderes navne kan undtages fra retten til aktindsigt af hensyn til deres tryghed, hvis der er mistanke om chikane.
Det er alt sammen også gode tiltag.
Kunne man gøre mere, og kunne man gøre det bedre?
Muligvis, men det her synes jeg er gode elementer at have med.
Så vi i Radikale Venstre støtter hele lovforslaget.
Tak for ordet.